Maksātnespējas procesa administratoram

**/Administrators/**

Paziņošanai e-adresē

**Par maksātnespējas procesa administratora /Administrators/ rīcību /SIA "Nosaukums A"/, /pers. A/ un /pers. B/ maksātnespējas procesos**

Saskaņā ar Maksātnespējas likuma 173. panta pirmo daļu Maksātnespējas kontroles dienests ir tieslietu ministra pārraudzībā esoša tiešās pārvaldes iestāde, kas normatīvajos aktos noteiktās kompetences ietvaros īsteno valsts politiku tiesiskās aizsardzības procesa un maksātnespējas procesa jautājumos, aizsargā darbinieku intereses viņu darba devēja maksātnespējas gadījumā un likumā noteiktajā kārtībā īsteno valsts un sabiedrības interešu aizsardzību tiesiskās aizsardzības procesa un maksātnespējas procesa jautājumos.

Lai īstenotu likumā paredzētās funkcijas, Maksātnespējas kontroles dienests veic Maksātnespējas likuma 174.1 pantā noteiktos uzdevumus, tostarp maksātnespējas procesa administratoru (turpmāk – administrators) uzraudzību.

Atbilstoši Maksātnespējas likuma 175. panta pirmās daļas 2. punktam Maksātnespējas kontroles dienests pieņem lēmumus par administratora rīcību maksātnespējas procesā vai pildot tam šajā likumā noteiktos vispārējos pienākumus, kā arī par tiesiskā pienākuma uzlikšanu pārkāpuma konstatēšanas gadījumā.

Maksātnespējas kontroles dienests, pamatojoties uz Maksātnespējas likuma 173. panta pirmo daļu un 174.1 panta 1. punktu, ir veicis administratora /Administrators/, /amata apliecības numurs/, (turpmāk – Administrators) darbības uzraudzību /SIA "Nosaukums A"/, /reģistrācijas numurs/, /pers. B/ un /pers. A/ maksātnespējas procesos un **konstatēja**:

[1] Ar /tiesas nosaukums/ /datums/ spriedumu lietā /lietas numurs/ pasludināts /SIA "Nosaukums A"/ maksātnespējas process un Administrators iecelts par /SIA "Nosaukums A"/ administratoru.

Maksātnespējas kontroles dienests nosūtīja Administratoram 2024. gada 14. augusta pieprasījumu /pieprasījuma numurs/ (turpmāk – Pieprasījums Nr. 1), kurā lūdza līdz 2024. gada 27. augustam sniegt informāciju un dokumentus /SIA "Nosaukums A"/ maksātnespējas procesā.

Līdz šī lēmuma sagatavošanas brīdim Maksātnespējas kontroles dienestā nav saņemta Administratora atbilde vai pamatots lūgums pagarināt termiņu atbildes sniegšanai.

[2] Ar /tiesas nosaukums/ /datums/ spriedumu lietā /lietas numurs/ pasludināts /pers. B/ (turpmāk – Parādnieks pers. B) maksātnespējas process un ar /tiesas nosaukums/ /datums/ spriedumu lietā /lietas numurs/ pasludināts /pers. A/ (turpmāk – Parādnieks pers. A) maksātnespējas process. Par administratoru abos maksātnespējas procesos iecelts Administrators.

Maksātnespējas kontroles dienests nosūtīja Administratoram 2024. gada 10. jūlija pieprasījumu /pieprasījuma numurs/ (turpmāk – Pieprasījums Nr. 2), kurā lūdza līdz 2024. gada 23. jūlijam sniegt informāciju un dokumentus, tostarp, iesniegt Parādnieka pers. B maksātnespējas procesa un Parādnieka pers. A maksātnespējas procesa nodrošināšanai izmantojamo norēķinu kontu pārskatu par periodu no maksātnespējas procesu pasludināšanas brīža līdz atbildes sniegšanas brīdim.

Maksātnespējas kontroles dienestā 2024. gada 23. jūlijā saņemta Administratora 2024. gada 23. jūlija atbilde[[1]](#footnote-1) (turpmāk – Atbilde) uz Pieprasījumu Nr. 2.

Atbildē Administrators, cita starpā, norādījis, ka līdz 2024. gada 23. jūlijam nebija iespējams iegūt Pieprasījumā Nr. 2 lūgtos Parādnieka pers. B un Parādnieka pers. A maksātnespējas procesos izmantoto norēķinu kontu pārskatus. Administrators Atbildē lūdzis pagarināt informācijas sniegšanas termiņu Parādnieka pers. B un Parādnieka pers. A maksātnespējas procesos izmantoto norēķinu kontu pārskatu iesniegšanai. Ar Maksātnespējas kontroles dienesta 2024. gada 24. jūlija atbildi /atbildes numurs/ pagarināts Pieprasījumā Nr. 2 norādītais termiņš līdz 2024. gada 7. augustam.

Maksātnespējas kontroles dienests nosūtīja Administratoram 2024. gada 21. augusta pieprasījumu /pieprasījuma numurs/ (turpmāk – Pieprasījums Nr. 3), kurā lūdza līdz 2024. gada 3. septembrim sniegt papildu informāciju un paskaidrojumus, tostarp, norādot, ka Maksātnespējas kontroles dienestā uz šī pieprasījuma sagatavošanas brīdi nav saņemti Pieprasījumā Nr. 2 lūgtie Parādnieka pers. B un Parādnieka pers. A maksātnespējas procesa nodrošināšanai izmantojamo norēķinu kontu pārskati. Maksātnespējas kontroles dienests atkārtoti lūdza iesniegt minēto kontu pārskatus.

Līdz šī lēmuma sagatavošanas brīdim Maksātnespējas kontroles dienestā nav saņemti Pieprasījumā Nr. 2 lūgtie Parādnieka pers. B un Parādnieka pers. A maksātnespējas procesa nodrošināšanai izmantojamo norēķinu kontu pārskati un nav saņemta Administratora atbilde uz Pieprasījumu Nr. 3 vai saņemts pamatots lūgums pagarināt termiņu atbildes sniegšanai.

[3] Izvērtējot iepriekš minēto, **secināms:**

Maksātnespējas likuma 174.2 panta pirmās daļas 3. punktā noteikts, ka Maksātnespējas kontroles dienestam ir tiesības pieprasīt un saņemt no administratora nepieciešamās ziņas un attiecīgos dokumentus par maksātnespējas procesa norisi.

Maksātnespējas likuma 26. panta otrajā daļā noteikts, ka administrators nodrošina efektīvu un likumīgu juridiskās personas maksātnespējas procesa un fiziskās personas maksātnespējas procesa norisi un mērķu sasniegšanu. Minētā panta trešās daļas 2. un 5. punktā noteikts, ka administratoram ir pienākums sniegt informāciju par juridiskās un fiziskās personas maksātnespējas procesa norisi tiesai, kreditoriem, Maksātnespējas kontroles dienestam un citām normatīvajos aktos noteiktajām personām un institūcijām, kā arī pēc Maksātnespējas kontroles dienesta pieprasījuma sniegt savas darbības pārskatu, dokumentus un ziņas par to juridiskās vai fiziskās personas maksātnespējas procesu norisi, kuros administrators ir pildījis vai pilda pienākumus.

No iepriekš minētajām tiesību normām secināms, ka administratoram ir pienākums nodrošināt likumīgu un efektīvu maksātnespējas procesa norisi, kas ietver arī administratora pienākumu sniegt Maksātnespējas kontroles dienestam informāciju par parādnieka maksātnespējas procesu, tādējādi nodrošinot Maksātnespējas kontroles dienestam iespēju īstenot normatīvajos aktos noteiktās uzraudzības funkcijas, kā arī nodrošinot procesa caurspīdīgumu un administratora rīcības atklātību.

Nosakot, ka administratora darbībām jābūt likumīgām un efektīvām, likumdevējs iezīmējis vispārīgas pazīmes, kādām jāatbilst administratora darbībām maksātnespējas procesa ietvaros, proti, administratora darbībām jāatbilst vienlaikus gan efektivitātes principam, gan jābūt atbilstošām likuma normām. Likumīga maksātnespējas procesa norise nozīmē maksātnespējas procesu reglamentējošo normu ievērošanu, it sevišķi, tajās ietverto pienākumu izpildi. Tostarp Administratoram ir jāievēro Maksātnespējas likuma 6. panta 7. punktā nostiprinātais atklātības princips, kurš paredz – lai nodrošinātu uzticamību, informācijai par procesu ir jābūt pieejamai visām procesā iesaistītajām personām, tādējādi veicinot šo personu interešu ievērošanu un procesa mērķu sasniegšanu. Izņēmums ir informācija, kuras neierobežota izpaušana varētu kaitēt parādnieka vai kreditoru likumīgajām interesēm.

Ievērojot minēto, Administratoram bija pienākums sniegt Maksātnespējas kontroles dienestam Pieprasījumā Nr. 1 un Pieprasījumā Nr. 3 pieprasīto informāciju un dokumentus, kā arī Pieprasījumā Nr. 2 pieprasītos Parādnieka /pers. B/ un Parādnieka /pers. A/ maksātnespējas procesu nodrošināšanai izmantojamo norēķinu kontu pārskatus.

Administratoram pieejamās informācijas saņemšana ir viens no veidiem, kā Maksātnespējas kontroles dienests var pārliecināties par maksātnespējas procesa efektīvu un likumīgu norisi. Likumdevēja uzliktie pienākumi administratoram ir obligāti izpildāmi, un tiem ir imperatīvs raksturs, līdz ar to Administratora rīcība, bez pamatota iemesla nesniedzot visus pārbaudei nepieciešamos dokumentus Maksātnespējas kontroles dienestam, rada šaubas par Administratora rīcības atklātību.

Maksātnespējas kontroles dienests vērš uzmanību uz Kurzemes apgabaltiesas Civillietu tiesas kolēģijas 2016. gada 13. septembra lēmumā Nr. C40113514 noteikto, proti: *"[..] normatīvajos aktos noteiktajā kārtībā un termiņos nesaņemot informāciju no administratora, Maksātnespējas administrācija nespēj pienācīgā kārtā (savlaicīgi, operatīvi un kvalitatīvi) pildīt savu pamatfunkciju – uzraudzīt maksātnespējas procesu efektivitāti un likumību."*

Ievērojot minēto, secināms, ka Administrators, nenosūtot Maksātnespējas kontroles dienestam pieprasīto informāciju un dokumentus, nav ievērojis Maksātnespējas likuma 6. panta 7. punkta un 26. panta trešās daļas 2. un 5. punkta prasības.

[4] Ņemot vērā iepriekš minēto un pamatojoties uz norādītajām tiesību normām, kā arī Maksātnespējas likuma 173. panta pirmo daļu un 174.1 panta 1.  punktu, 174.2 panta pirmās daļas 7. punktu, 175. panta pirmās daļas 2. punktu,

**NOLĒMU:**

**Atzīt**, ka administrators /Administrators/, /amata apliecības numurs/, /SIA "Nosaukums A"/, /pers. B/ un /pers. A/ maksātnespējas procesos, nenosūtot Maksātnespējas kontroles dienestam pieprasīto informāciju, nav ievērojis Maksātnespējas likuma 6. panta 7. punkta un 26. panta trešās daļas 2. un 5. punkta prasības.

**Uzlikt** maksātnespējas procesa administratoram /Administrators/, /amata apliecības numurs/, tiesisko pienākumu nekavējoties, bet ne vēlāk kā līdz **2024. gada 23. septembrim**, iesniegt Maksātnespējas kontroles dienestā:

1. informāciju, kas tika pieprasīta Maksātnespējas kontroles dienesta 2024. gada 14. augusta vēstulē /vēstules numurs/;
2. /pers. B/ maksātnespējas procesa un /pers. A/ maksātnespējas procesa nodrošināšanai izmantojamo norēķinu kontu pārskatu par periodu no maksātnespējas procesu pasludināšanas brīža līdz atbildes sniegšanas brīdim;
3. informāciju, kas tika pieprasīta Maksātnespējas kontroles dienesta 2024. gada 21. augusta vēstulē /vēstules numurs/.

Lēmumu var pārsūdzēt tiesā mēneša laikā no lēmuma saņemšanas dienas. Sūdzības iesniegšana tiesā neaptur šā lēmuma darbību.

Direktora p. i. B. Banga

DOKUMENTS IR PARAKSTĪTS AR DROŠU ELEKTRONISKO PARAKSTU

1. Maksātnespējas kontroles dienestā reģistrēta 2024. gada 24. jūlijā ar /atbildes numurs/. [↑](#footnote-ref-1)